ແຜນການປະຕິຮູບໂຄງປະກອບການຈັດຕັ້ງລັດຖະບານຮອບໃໝ່ທີ່ໄດ້ຮັບຄວາມສົນໃຈໂດຍທົ່ວໄປ ໄດ້ມອບໃຫ້ກອງປະຊຸມຄັ້ງທຳອິດຂອງສະພາປະຊາຊົນແຫ່ງຊາດຊຸດທີ 13 ໃນວັນທີ 13 ມີນານີ້ ເພື່ອນຳໄປຄົ້ນຄວ້າພິຈາລະນາ ແລະ ອີງຕາມແຜນການດັ່ງກ່າວ, ຄະນະລັດຖະບານໃນຖານະເປັນອົງການບໍລິຫານສູງສຸດຂອງຈີນ ຫຼັງຈາກປັບປຸງແລ້ວຈະປະກອບດ້ວຍ 27 ອົງການ ໃນນັ້ນລວມທັງບັນດາກະຊວງທີ່ສ້າງຕັ້ງຂຶ້ນໃໝ່ ເຊັ່ນ ກະຊວງຊັບພະຍາກອນທຳມະຊາດ, ກະຊວງສິ່ງແວດລ້ອມຊີວະພາບ, ກະຊວງກະສິກຳແລະຊົນນະບົດ, ກະຊວງວັດທະນະທຳແລະທ່ອງທ່ຽວ, ຄະນະກຳມະການສາທາລະນະສຸກແລະສຸຂະພາບແຫ່ງລັດ, ກະຊວງກິດຈະການທະຫານອອກປະຈຳການ ແລະອື່ນໆ, ອົງການລະດັບລັດຖະມົນຕີຈະຫຼຸດລົງ 8 ອົງການ ແລະ ອົງການລະດັບຮອງລັດຖະມົນຕີຈະຫຼຸດລົງ 7 ອົງການ.
ທ່ານຫວາງຢົງ, ທີ່ປຶກສາແຫ່ງລັດຈີນ ຊີ້ໃຫ້ເຫັນຂະນະທີ່ແນະນຳແຜນການປະຕິຮູບ ໂຄງປະກອບການຈັດຕັ້ງລັດຖະບານຕໍ່ສະພາປະຊາຊົນແຫ່ງຊາດວ່າ: ການປະຕິຮູບຮອບນີ້ ກໍເພື່ອສ້າງລະບົບການຄຸ້ມຄອງລັດຖະບານທີ່ກຳນົດໜ້າທີ່ຮັບຜິດຊອບຢ່າງຈະແຈ້ງ ແລະບໍລິຫານຕາມກົດໝາຍ, ຍົກສູງອຳນາດບໍລິຫານຂອງລັດຖະບານ ແລະ ສ້າງລັດຖະບານແບບບໍລິການທີ່ໄດ້ຮັບຄວາມເພິ່ງພໍໃຈຈາກປະຊາຊົນ.
ຈຸດສຳຄັນໜຶ່ງຂອງການປະຕິຮູບໂຄງປະກອບການຈັດຕັ້ງລັດຖະບານຮອບນີ້ ກໍຄື ການປະຕິຮູບໂຄງປະກອບການຈັດຕັ້ງລັດຖະບານໄດ້ສອດຄ່ອງກັບຄວາມຮຽກຮ້ອງຕ້ອງການທີ່ລົງເລິກຊຸກຍູ້ການປັບປຸງໃຫ້ລະບຽບການບໍລິຫານມີຄວາມກະທັດຮັດແລະການມອບສິດ, ປັບປຸງໂຄງປະກອບການຕິດຕາມຄຸ້ມຄອງຕະຫຼາດແລະປະຕິບັດກົດໝາຍໃຫ້ສົມບູນ ແລະ ເພີ່ມຄວາມເຂັ້ມງວດໃນການຕິດຕາມຄຸ້ມຄອງການປະຕິບັດການແລະຫຼັງປະຕິບັດການຮຽບຮ້ອຍແລ້ວ. ນອກນີ້, ຈະສ້າງຕັ້ງອົງການ ແລະ ໜ່ວຍງານໃໝ່ ເຊັ່ນ ອົງການຕິດຕາມຄຸ້ມຄອງຕະຫຼາດແຫ່ງຊາດ ແລະ ຄະນະກຳມະການຕິດຕາມຄຸ້ມຄອງທະນາຄານແລະອົງການປະກັນໄພ. ອີງຕາມຂໍ້ກຳນົດທີ່ລະບຸໄວ້ໃນກົດໝາຍວ່າດ້ວຍໂຄງປະກອບການຈັດຕັ້ງລັດຖະບານ, ການປັບປຸງ ແລະ ສ້າງຕັ້ງອົງການປະກອບລັດຖະບານ ຈະຕ້ອງມອບໃຫ້ສະພາປະຊາຊົນແຫ່ງຊາດຄົ້ນຄວ້າພິຈາລະນາ, ຂະນະທີ່ການປັບປຸງແລະສ້າງຕັ້ງອົງການທີ່ຂຶ້ນກັບລັດຖະບານທີ່ບໍ່ໄດ້ນອນຢູ່ໃນອົງການລັດຖະບານນັ້ນ ຈະໃຫ້ລັດຖະບານຊຸດໃໝ່ກວດກາ ແລະອະນຸມັດ.